
[bookmark: TextBodyBegin]Euroopan parlamentti, joka
–	ottaa huomioon Euroopan ihmisoikeussopimuksen, jonka Azerbaidžan on ratifioinut,
–	ottaa huomioon työjärjestyksen 150 artiklan 5 kohdan ja 136 artiklan 4 kohdan,
[bookmark: _GoBack]A.	ottaa huomioon, että Azerbaidžanin viranomaiset ovat vuodesta 2023 lähtien järjestelmällisesti kurittaneet kansalaisyhteiskuntaa, poliittista oppositiota, ihmisoikeuksien puolustajia, hlbti+ -yhteisöä ja riippumatonta mediaa ja COP29‑kokouksen aikoihin tämä toiminta lisääntyi;
B.	ottaa huomioon, että Azerbaidžanissa on yli 300 poliittista vankia sekä 23 armenialaista sotavankia, joiden joukossa yksipuolisesti tasavallaksi julistautuneen entisen Vuoristo‑Karabahin johtajia;
C.	ottaa huomioon, että poliittinen vanki Gubad Ibadoghlu, joka on vuoden 2024 Saharov‑palkinnon finalisti, on edelleen kotiarestissa; ottaa huomioon, että Euroopan ihmisoikeustuomioistuimen mukaan hänen terveydentilansa on kriittinen ja hän tarvitsee sairaalahoitoa ja kiireellisen sydänoperaation;
D.	toteaa, että kansalaisyhteiskunnan johtohahmoa Anar Mammadlia on pidetty tekaistujen syytteiden perusteella tutkintavankeudessa huhtikuusta 2024 lähtien ja että hänen terveydentilansa on heikentynyt, koska hän ei ole päässyt hoitoon;
E.	ottaa huomioon, että joulukuun 2024 alussa Azerbaidžanin viranomaiset pidättivät Meydan TV:n toimittajat Aynur Ganbarovan, Aytaj Ahmadovan, Khayala Agayevan, Natig Javadlin ja Aysel Umudovan sekä toimittajat Ramin Jabrayilzaden ja Ahmad Mukhtarin; ottaa huomioon, että he pidättivät myös Bakun journalismikorkeakoulun (Baku Journalism School) apulaisrehtorin Ulvi Tahirovin samoin kuin poliittisen johtajan Azer Gasimlin ja ihmisoikeuksien puolustajan Rufat Safarovin; katsoo, että heitä kaikkia vastaan nostettavat syytteet ovat perättömiä ja niiden vaikuttimet ovat poliittiset;
F.	toteaa, että vartijat hyökkäsivät ympäristöaktivisti Kamran Mammadlin kimppuun COP29-kokouksessa ja että hän on edelleen matkustuskiellossa;
G.	katsoo, että vankien ihmisoikeuksia loukataan jatkuvasti pitämällä heitä epäinhimillisissä oloissa ja kiduttamalla sekä ahdistelemalla erityisesti naispuolisia poliittisia vankeja, kuten Nargiz Absalamovaa;
1.	tuomitsee jyrkästi Azerbaidžanin hallinnon jatkuvat ihmisoikeusloukkaukset, joista on raportoitu ja joiden joukossa on sananvapauden, yhdistymisvapauden ja rauhanomaisen kokoontumisvapauden loukkauksia, ja tuomitsee hallinnon poliittisin perustein harjoittaman rikosjärjestelmän väärinkäytön;
2.	kehottaa Azerbaidžanin viranomaisia lopettamaan välittömästi kaikkien toisinajattelijaryhmien sorron ja vapauttamaan ehdoitta kaikki ihmisoikeuksien puolustajat, toimittajat ja poliittiset ja muut aktivistit sekä luopumaan heitä vastaan nostetuista syytteistä, joiden perusteet ovat tekaistuja ja poliittisia;
3.	vaatii, että Gubad Ibadoghlun matkustuskielto kumotaan välittömästi, häntä vastaan nostetuista syytteistä luovutaan ehdoitta ja hänen sallitaan hakeutua kiireelliseen hoitoon ulkomaille; pitää valitettavana, ettei Ibadoghlu saanut saapua Saharov‑palkintoseremoniaan tai osallistua siihen etäyhteydellä;
4.	vaatii Azerbaidžania poistamaan perusteettomat rajoitukset riippumattomilta tiedotusvälineiltä muuttamalla lainsäädäntöä, joka koskee hallituksesta riippumattomien ryhmien ja tiedotusvälineiden rekisteröintiä ja rahoitusta, Venetsian komission suositusten mukaiseksi; vaatii viranomaisia lopettamaan sorron, joka kohdistuu Meydan TV:hen, Toplum TV:hen, Abaz Mediaan ja Kanal13-kanavaan;
5.	vaatii unionia asettamaan EU:n maailmanlaajuisen ihmisoikeuspakotejärjestelmän puitteissa pakotteita Azerbaidžanin viranomaisille, jotka ovat vastuussa vakavista ihmisoikeusloukkauksista muun muassa Fuad Alasgarovia, Vilayat Eyvazovia ja Ali Naghiyevia vastaan;
6.	vaatii, että kaikkien EU:n ja Azerbaidžanin kumppanuussopimusten, myös energiasopimuksen, on sisällettävä tiukkoja ehtoja, jotka edellyttävät perusvapauksien kunnioittamista ja kaikkien poliittisten vankien vapauttamista; kehottaa komissiota keskeyttämään strategista kumppanuutta energia-alalla koskevan vuoden 2022 yhteisymmärryspöytäkirjan soveltamisen;
7.	kehottaa puhemiestä välittämään tämän päätöslauselman neuvostolle, komissiolle, korkealle edustajalle / varapuheenjohtajalle ja jäsenvaltioille sekä Azerbaidžanin presidentille, hallitukselle ja parlamentille.

